Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 821/11/7713	Vranov nad Topľou, 23.1.2012
EEČ : 2-61-1-2012

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno a) a ublíženie na zdraví podľa § 156 odsek 1  Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Vranov nad Topľou
Rozhodnutie:
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ktorého sa mal dopustiť tak, že dňa 12.8.2011 okolo 22.30 hod. v obci Bystré v časti zv. Kolónia, na chodníku pri základnej škole, okr. Vranov nad Topľou napadol XXXXX po tom, čo ho ten upozornil, aby nebúchal po plechovom plote, opakovane ho udieral päsťou ruky do tváre, načo poškodenému spadli okuliare a aj on sám spadol na zem, pričom obvinený do neho kopal nohami do celého tela, ale najmä do hrudníka, následne sa poškodenému podarilo vstať, išiel domov, kde o napadnutí povedal svojmu synovi XXXXX, ktorý spolu s kamarátom XXXXX išli za obvineným, avšak ho nedobehli, preto sa vrátil domov, no obvinený prišiel opäť a napadol XXXXX tak, že ho chytil za tričko a päsťou ho udieral do tváre, obaja spadli na zem a na zem spadol aj XXXXX st., ktorý prišiel na pomoc synovi, pričom obvinený napadol oboch kopaním a bil ich rukami a keď poškodení išli domov, obvinený ml. XXXXX napadol zozadu XXXXX  tak, že ho kopol minimálne jedenkrát do chrbta, čím obvinený svojim konaním spôsobil zranenie XXXXX a to pomliaždenie hrudníka so zlomeninou IX. rebra vpravo, pomliaždenie pravého ramena, zlomeninu ihlice ľavého predkolenia bez posunu s dobou liečenia 38-40 dní, poškodením okuliarov mu spôsobil škodu v sume 50 EUR, poškodenému XXXXX spôsobil zranenie a to pohmoždenie pravej očnice bez liečenia a poškodením trička mu spôsobil škodu v sume 10 Eur.
Právna veta:
pretože obvinený mladistvý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť.
Odôvodnenie:
	Na základe podaného trestného oznámenia XXXXX bolo uznesením povereného príslušníka Obvodného oddelenia PZ v Hanušovciach nad Topľou sp. zn. ORP-580/HA-VT-2011 zo dňa 14.09.2011 začaté trestné stíhanie a dňa 11.11.2011 bolo vznesené obvinenie ml. XXXXX pre prečin ublíženia na zdraví podľa § 156 ods. 1, Trestného zákona a prečin výtržníctva podľa § 364 ods. 1, písm. a) Trestného zákona. 
        	Trestný čin mal byť spáchaný tak, ako je to uvedené vo výrokovej časti tohto uznesenia.
        	V skrátenom vyšetrovaní policajný orgán vypočul obvineného, ktorý sa priznal ku spáchaniu skutku a svoje konanie oľutoval. 
       	Poškodený XXXXX st. vo svojej výpovedi popísal okolnosti spáchania skutku, ktorého sa mal dopustiť mladistvý obvinený. S náhradou škody v sume 1.160,00.-Eur sa pripája k trestnému konaniu. Škoda spočíva v poškodení okuliarov a z náhrady ušlého zisku a cestovných nákladov. V tomto konaní bol vypočutý taktiež poškodený XXXXX ml., ktorý sa s náhradou škody v sume 10.-Eur za roztrhané tričko pripojil k trestnému konaniu. Za sociálnu poisťovňu bola vypočutá ako svedok XXXXX, ktorá sa taktiež pripojila k trestnému konaniu so sumou 204,70.-Eur, čo tvorí vyplatené nemocenské dávky XXXXX bol vypočutý ako zástupca poškodenej strany Všeobecnej zdravotnej poisťovne, ktorá uhradila liečebné náklady XXXXX, ktoré vznikli v súvislosti s ublížením na zdraví a to v sume 597,79.-Eur, s ktorými sa pripojil k trestnému konaniu. 
      	Vo veci boli vypočutí svedkovia XXXXX, XXXXX, XXXXX a XXXXX, ktorí popísali priebeh napadnutia poškodených obvineným. V konaní bol vypočutý otec obvineného mladistvého XXXXX, ktorý uviedol, že syn má slabé študijné výsledky, avšak doma pomáha, je mu ľúto, čo spôsobil jeho syn a je ochotný uhradiť škodu, ktorú spôsobil jeho syn protiprávnym konaním.
	Do konania bol pribratý znalec z odboru psychológie, odvetvie klinickej psychológie deti a dospelých, ktorý vyšetril mladistvého XXXXX. Zo záverov znaleckého posudku vyplýva, že ide o osobnosť vývinovo v období pubescenta, intelektovo, podpriemerne diferencovaný s nízkou motiváciou k učeniu a vzdelávaniu. Objektívne je schopný zvládnuť učivo vyšších ročníkov a vyučiť sa. XXXXX je od roku 2010 v sledovaní Úradu práce, sociálnych vecí a rodiny Vranov nad Topľou, vedený s diagnózou poruchy správania. V aktuálnom čase sú vhodné psychoterapeutické sedenia ambulantnou formou, ktoré by pozitívne ovplyvnili jeho ďalší vývin. Tiež je potrebné zvýšiť starostlivosť zo strany rodičov. Obvinený XXXXX v čase spáchania trestného činu nedosiahol takú úroveň mentálnej vyspelosti, aby bol spôsobilý rozpoznať nebezpečenstvo svojho konania. Svoje konanie mohol ovládať.   
      Vzhľadom na vyššie uvedené bolo potrebné rozhodnúť tak ako je to uvedené vo výrokovej časti tohto uznesenia,  a to trestné stíhanie zastaviť v zmysle § 215 ods. 1 písm. f/ Trestného poriadku, pretože obvinený mladistvý v čase činu neprekročil 15. rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka